CELEX: 32018D0491
Language: sl
Date: 2018-03-21 00:00:00
Title: Izvedbeni sklep Komisije (EU) 2018/491 z dne 21. marca 2018 o skladnosti skupnega predloga, ki so ga zadevne države članice predložile za razširitev železniškega tovornega koridorja Severno morje–Sredozemlje, s členom 5 Uredbe (EU) št. 913/2010 Evropskega parlamenta in Sveta (notificirano pod dokumentarno številko C(2018) 1634)

23.3.2018   
            
            
               SL
            
            
               Uradni list Evropske unije
            
            
               L 81/23
            
         IZVEDBENI SKLEP KOMISIJE (EU) 2018/491
   z dne 21. marca 2018
   o skladnosti skupnega predloga, ki so ga zadevne države članice predložile za razširitev železniškega tovornega koridorja Severno morje–Sredozemlje, s členom 5 Uredbe (EU) št. 913/2010 Evropskega parlamenta in Sveta
   
      
         (notificirano pod dokumentarno številko C(2018) 1634)
      
   
   (Besedilo v angleškem, francoskem in nizozemskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 913/2010 Evropskega parlamenta in Sveta z dne 22. septembra 2010 o evropskem železniškem omrežju za konkurenčen tovorni promet (1) in zlasti člena 5(6) Uredbe,
   ob upoštevanju naslednjega:
   
               (1)
            
            
               V skladu s členom 5(5) Uredbe (EU) št. 913/2010 so ministrstva Belgije, Francije, Luksemburga, Nizozemske in Združenega kraljestva, pristojna za železniški promet, Komisiji poslala pismo o nameri, ki ga je ta prejela 14. junija 2017. Pismo o nameri je podpisala tudi Švica, ki v tem železniškem tovornem koridorju kot tretja država že sodeluje na podlagi Priloge k Uredbi (EU) št. 913/2010. Pismo vsebuje predlog za razširitev železniškega tovornega koridorja Severno morje–Sredozemlje do Ženeve.
            
         
               (2)
            
            
               Komisija je preučila predlog iz pisma o nameri v skladu s členom 5(6) Uredbe (EU) št. 913/2010 in meni, da je iz razlogov, navedenih v nadaljevanju, skladen s členom 5 navedene uredbe.
            
         
               (3)
            
            
               Predlog upošteva merila iz člena 4 Uredbe (EU) št. 913/2010. Skupno število držav, ki sodelujejo v koridorju, ostaja šest, od tega jih je pet držav članic Unije. Splošna uskladitev koridorja s koridorjem jedrnega omrežja Severno morje–Sredozemlje ostaja nespremenjena. Predlagana razširitev je skladna z omrežjem TEN-T in izpolnjuje naslednje zahteve TEN-T: popolna elektrifikacija voznih prog, osna obremenitev vsaj 22,5 tone, hitrost proge 100 km/h in možnost, da po progi vozijo vlaki dolžine 740 m.
            
         
               (4)
            
            
               Glede na tržno raziskavo o prometu, ki je priložena pismu o nameri, je mogoče pričakovati, da se bo z razširitvijo povečal obseg mednarodnega železniškega prometa ter dosegel prehod s cestnega na železniški prevoz, saj bo za blago in surovine, ki vstopajo v Švico ali iz nje izstopajo, na voljo krajša pot do francoskih pomorskih pristanišč v Sredozemlju in iz njih, kar bo zaradi zmanjšanja emisij CO2 in zastojev v cestnem prometu prineslo pomembne socialno-ekonomske koristi.
            
         
               (5)
            
            
               Predlagana razširitev je skladna s ciljem vzpostavitve evropskega železniškega omrežja za konkurenčen tovorni promet. Razširitev bo povezala glavne gospodarske sektorje z območja Ženeve s pomembnimi evropskimi morskimi pristanišči, kot so Amsterdam, Antwerpen, Dunkerque, Marseille, Rotterdam in Zeebrugge, ter tako okrepila povezovanje omrežja TEN-T in Švice, ki je ključna tretja država.
            
         
               (6)
            
            
               V skladu s členom 5(5) Uredbe (EU) št. 913/2010 so bila glede te razširitve opravljena posvetovanja z zadevnimi upravljavci infrastrukture in prosilci.
            
         
               (7)
            
            
               Ukrepi iz tega sklepa so skladni z mnenjem odbora, ustanovljenega v skladu s členom 21 Uredbe (EU) št. 913/2010 –
            
         SPREJELA NASLEDNJI SKLEP:
   Člen 1
   Predlog iz pisma o nameri, prejetega 14. junija 2017, glede razširitve železniškega tovornega koridorja Severno morje–Sredozemlje do Ženeve, ki so ga Komisiji skupaj poslala ministrstva Belgije, Francije, Luksemburga, Nizozemske, Združenega kraljestva in Švice, pristojna za železniški promet, je skladno s členom 5 Uredbe (EU) št. 913/2010.
   Člen 2
   Ta sklep je naslovljen na Kraljevino Belgijo, Francosko republiko, Veliko vojvodstvo Luksemburg, Kraljevino Nizozemsko, Združeno kraljestvo Velika Britanija in Severna Irska ter Švicarsko konfederacijo.
   
      V Bruslju, 21. marca 2018
      
         
            Za Komisijo
         
         Violeta BULC
         
            Članica Komisije
         
      
   
   
      (1)  UL L 276, 20.10.2010, str. 22.